Facce de chissà chi

Opera letiaia in zeneise de Plinio Guidoni

 Facce de chissà chi 

Facce de chissà chi 
ch'incontro ògni mattinn-a: 
femmo a mæxima stradda; 
n'aspëta un ätro giorno, grixo, 
e, comme tutti, pin de novitæ 
che conoscemmo zà. 

Un giorno grixo... 
grixo comme sei voì, 
facce de chissà chi mëze addormïe. 
Mi ve conoscio tutte, 
ma se dovesse dî 
o cô di vòstri euggi, l'esprescion, 
i nasi, e bocche, e oëge, 
no saviæ... 
Pe mi sei tutte pæge, 
facce de chissà chi: 
ombre sensa contorni 
fisse inte'n spegio 
appannòu da-o fumme 
da mæ malinconia. 

Ma sei coscì davvei? 
Ò no son mi che stanco 
de fâ tutte e mattinn-e a stessa stradda 
incontro à un giorno ch'o no l'à de dæta 
no riescio ciù à capîve? 
Ò no son mi che, fòrse, 
ve daggo colpe che no meritæ? 
E se avesci ciù fòrsa 
de quante ne agge mi? 
Allöa mi ve domando: 
dæme 'na man se poei... 
No diggo tanto: 
fæ conto d'aggiuttâ 'n òrbo co-o bacco 
ch'o l'agge perso 
o scæn do marciapê... 
Ma se pe caxo 
o grixo che mi veddo 
pesâ in scî vòstri euggi o fïse penn-a, 
allöa fæme sentî 
o dô do vòstro cheu, 
e mi corriò!... 
Corriò pe dâve quello pöco che ò, 
facce de chissà chi, 
facce de fræ.

Categorîa:Conponiménti in lìgure